

VLADA REPUBLIKE HRVATSKE

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa dodjele *de minimis* potpora (potpora male vrijednosti) za ulaganja u djelatnosti prometa na unutarnjim vodama (rijekama, kanalima i jezerima) i davanju prethodne suglasnosti Ministarstvu mora, prometa i infrastrukture za raspisivanje javnog poziva za dodjelu sredstava temeljem ovoga Programa na teret sredstava državnog proračuna Republike Hrvatske, u razdoblju od 2024. do 2030. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

 Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 24. Zakona o izvršavanju državnog proračuna Republike Hrvatske za 2024. godinu („Narodne novine“, br. 149/23. i 125/24.) i člankom 153. stavkom 1. Zakona o plovidbi i lukama unutarnjih voda („Narodne novine“, broj 144/21.), Vlada Republike Hrvatske je na sjednici održanoj \_\_\_\_\_ 2024. donijela

**O D L U K U**

**o donošenju Programa dodjele *de minimis* potpora (potpora male vrijednosti) za ulaganja u djelatnosti prometa na unutarnjim vodama (rijekama, kanalima i jezerima)**

**i davanju prethodne suglasnosti Ministarstvu mora, prometa i infrastrukture za raspisivanje javnog poziva za dodjelu sredstava temeljem ovoga Programa na teret sredstava državnog proračuna Republike Hrvatske,**

**u razdoblju od 2024. do 2030. godine**

**I.**

 Donosi se Program dodjele *de minimis* potpora (potpora male vrijednosti) za ulaganja u djelatnosti prometa na unutarnjim vodama (rijekama, kanalima i jezerima) (u daljnjem tekstu: Program), koji je Vladi Republike Hrvatske dostavilo Ministarstvo mora, prometa i infrastrukture aktom, KLASA: 402-01/24-03/156, URBROJ: 530-05-2-1-24-11, od
28. studenoga 2024.

**II.**

 Ukupna sredstva za provedbu ovoga Programa iznose 5.000.000,00 eura za razdoblje trajanja Programa od 2024. do 2030. godine. Sredstva za provedbu Programa osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu na pozicijama Ministarstva mora, prometa i infrastrukture, aktivnosti A810015 POTPORA BRODARIMA UNUTARNJE PLOVIDBE U NACIONALNOM PRIJEVOZU. Sredstva potrebna za provedbu Programa u razdoblju 2027. do 2030. godine osigurat će se u okviru limita ukupnih rashoda koje će Vlada Republike Hrvatske utvrditi za Ministarstvo mora, prometa i infrastrukture odlukom o proračunskom okviru za pojedina trogodišnja razdoblja.

 Potpore u okviru ovoga Programa mogu se dodjeljivati sukladno vremenskim rokovima utvrđenima javnim pozivom na dostavu zahtjeva za dodjelu potpora, do iskorištenja sredstava, a najkasnije do 31. prosinca 2030.

**III.**

 Zadužuje se Ministarstvo mora, prometa i infrastrukture da na svojim mrežnim stranicama objavi Program.

**IV.**

 Zadužuje se Ministarstvo mora, prometa i infrastrukture da objavi javni poziv na dostavu zahtjeva za dodjelu *de minimis* potpora temeljem Programa.

**V.**

 Daje se prethodna suglasnost Ministarstvu mora, prometa i infrastrukture za preuzimanje obveza na teret sredstava državnog proračuna Republike Hrvatske, u razdoblju od 2024. do 2030. godine, za raspisivanje javnog poziva za dodjelu sredstava temeljem Programa, iz izvora financiranja 11 Opći prihodi i primici u razdoblju od 2024. do 2030. godine i to po godinama i iznosima kako slijedi:

|  |  |
| --- | --- |
| Godina | Iznos |
| 2024. | 780.000 eura |
| 2025. | 800.000 eura |
| 2026. | 700.000 eura |
| 2027. | 680.000 eura |
| 2028. | 680.000 eura |
| 2029. | 680.000 eura |
| 2030. | 680.000 eura |
| UKUPNO | 5.000.000 eura |

**VI.**

 Plaćanja koja proizlaze iz obveza preuzetih u skladu s ovom Odlukom Ministarstvo mora, prometa i infrastrukture dužno je kao obvezu uključiti u financijski plan u godini u kojoj obveza dospijeva.

 **VII.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Vlada Republike Hrvatske, temeljem članaka 151. i 153. Zakona o plovidbi i lukama unutarnjih voda (NN 144/21) i članka 24. Zakona o izvršavanju državnog proračuna Republike Hrvatske za 2024. godinu (NN 149/23), donosi Odluku o donošenju Programa dodjele *de m*i*nimis* potpora (potpora male vrijednosti) za ulaganja u djelatnosti prometa na unutarnjim vodama (rijekama, kanalima i jezerima),

Na temelju članka 24. stavka 4. Zakona o izvršavanju državnog proračuna Republike Hrvatske za 2024. godinu (NN 149/23), Vlada Republike Hrvatske daje prethodnu suglasnost Ministarstvu mora, prometa i infrastrukture za preuzimanje obveza na teret državnog proračuna u razdoblju od 2024. do 2030. godine i to po godinama i iznosima kako slijedi:

|  |  |
| --- | --- |
| Godina | Iznos |
| 2024. | 780.000 eura |
| 2025. | 800.000 eura |
| 2026. | 700.000 eura |
| 2027. | 680.000 eura |
| 2028. | 680.000 eura |
| 2029. | 680.000 eura |
| 2030. | 680.000 eura |
| UKUPNO | 5.000.000 eura |

za raspisivanje javnog poziva za dodjelu sredstava temeljem ovoga Programa iz izvora financiranja 11 Opći prihodi i primici u razdoblju od 2024. do 2030. godine.

Svrha dodjele *de minimis* potpora je poboljšanje kvalitete usluga koje se pružaju u ovom sektoru i gospodarske održivosti u prometu na unutarnjim vodama. Na temelju Programa dodjeljivat će se de minimis potpore s ciljem poboljšanja ekonomske učinkovitosti flote, povećanja razine sigurnosti plovidbe, zaštite članova posade i putnika na plovilima, osiguranja opstanka i očuvanja zaposlenosti, kao i zaštite okoliša, osobito vodnog tijela. Radi ostvarivanja ciljeva potpore će se dodjeljivati za modernizaciju flote, poboljšanje tehničke opremljenosti brodova, skela i plutajućih terminala u unutarnjoj plovidbi i za nadoknadu operativnih troškova brodarima.

Sredstva za provedbu planirana su u Državnom proračunu za 2024. godinu i projekcijama za 2025. i 2026. godinu na pozicijama Ministarstva mora, prometa i infrastrukture, aktivnosti A810015 POTPORA BRODARIMA UNUTARNJE PLOVIDBE U NACIONALNOM PRIJEVOZU i to u iznosu od 780.000 eura u 2024., 800.000 eura u 2025. godini i 700.000 eura u 2026. godini. Sredstva potrebna za provedbu ovog programa u razdoblju 2027. do 2030. godina u godišnjem iznosu od 680.000 eura osigurat će se u okviru limita ukupnih rashoda koje će Vlada Republike Hrvatske utvrditi za Ministarstvo mora, prometa i infrastrukture odlukom o proračunskom okviru za pojedina trogodišnja razdoblja.